section_heading: Životopis
paragraph_text: Klasičnu gimnaziju završio je u Pazinu, a 2008. godine diplomirao je na Umjetničkoj akademiji u Osijeku (preddiplomski studij, smjer gluma i lutkarstvo) s monodramom Antona Pavloviča Čehova "O štetnosti duhana". Iste godine postaje član ansambla drame HNK-a u Osijeku. Godine 2012. magistrirao je na Umjetničkoj akademiji u Osijeku i stekao zvanje: Magistar kazališne umjetnosti - akademski glumac i lutkar. Od veljače 2014. obnaša dužnost intendanta HNK u Osijeku, sve do svibnja 2015. Od svibnja 2015. do travnja 2019. ravnatelj je Drame HNK u Osijeku. Od lipnja 2019. u statusu je prvaka Drame HNK u Osijeku u kojem je odigrao mnoge velike uloge (Jago – "Othello", Krešimir Horvat – "Vučjak", Aurel – "Leda", Victor-Emanuel Chandebise, Poche – "Buba u uhu", Andraj – "Tri sestre"…),  a igrao je i izvan matične kuće, kako u kazalištima, tako i TV-serijama i reklamama. Bio je član Kulturnog vijeća Grada Osijeka od 2014. – 2018., a od 2018. do danas član je Kulturnog vijeća Osječko-baranjske županije, a također je i od 2018. član Organizacijskog odbora Osječkog ljeta kulture. Organizirao je i vodio mnoge lutkarske i glumačke radionice u osječkim osnovnim i srednjim školama. Dugi niz godina kontinuirano sudjeluje u najznačajnijim kulturnim manifestacijama u regiji, kao što su "Đakovački vezovi" i "Vinkovačke jeseni". Nominiran je za Nagradu hrvatskog glumišta za ulogu Gajeva u drami A.P. Čehova "Višnjik" u kategoriji sporedna muška uloga, a dobitnik je "Zlatnog studija", najveće medijske nagrade, za najboljeg kazališnog glumca 2021. godine. Aktivno govori engleski i talijanski jezik, a pasivno se služi njemačkim jezikom.